ส่วนที่ 3

ฐานะการเงินและผลการดำเนินงาน

13. ข้อมูลทางการเงินโดยสรุปของบริษัท

[]

[]

[]

[]

14. คำอธิบายและการวิเคาระห์ฐานะการเงินและผลการดำเนินงาน (MD&A)

ผลการดำเนินงานและความสามารถในการทำกำไร

รายได้

ผลการดำเนินงานสำหรับรอบปีบัญชี 2558 ตั้งแต่วันที่ 1 สิงหาคม 2557 ถึงวันที่ 31 กรกฏาคม
2558 บริษัทฯ มีรายได้รวม 1,716.57 ล้านบาท โดยเป็นรายได้ค่ารักษาพยาบาลจำนวน
1,690.03 ล้านบาท คิดเป็นร้อยละ 98.45 ของรายได้รวม โดยบริษัทฯ
มีรายได้รวมเพิ่มขึ้นจำนวน 117.74 ล้านบาท คิดเป็นเพิ่มขึ้นร้อยละ 7.36 เมื่อเทียบกับปี 2557
เป็นผลมาจากการเพิ่มขึ้นของจำนวนผู้ป่วยนอกและผู้ป่วยใน
ค่ารักษาพยาบาลเพิ่มขึ้นจากการเปิดคลินิกเฉพาะทางทุกสาขาและความซับซ้อนของโรคที่มากขึ้น

รายได้ค่ารักษาพยาบาลผู้ป่วยใน(IPD) และผู้ป่วยนอก(OPD) สำหรับปี 2556 2557 และ 2558

[]แสดงได้ดังนี้

ทั้งนี้ในปี 2558 ลูกค้าส่วนใหญ่ของโรงพยาบาลฯ เป็นลูกค้าสัญชาติไทย โดยกลุ่มลูกค้ากลุ่มใหญ่
เป็นกลุ่มลูกค้าชำระเงินเอง กลุ่มประกันและคู่สัญญา ซึ่งมีแนวโน้มการเติบโตที่ดี
เนื่องจากทำเลที่ตั้งของโรงพยาบาลอยู่ใกล้แหล่งชุมชน
ประกอบกับชื่อเสียงของโรงพยาบาลในด้านการรักษาเฉพาะทางในเขตกรุงเทพฯ ฝั่งตะวันออก

นอกจากนี้ บริษัทฯ ยังมีรายได้อื่น ได้แก่ ดอกเบี้ยรับจากเงินลงทุน รายได้ค่าเช่า
ซึ่งมีสัดส่วนรายได้อื่นต่อรายได้รวมคิดเป็นร้อยละ 1.55

ต้นทุนค่ารักษาพยาบาล

ในปี 2558 บริษัทฯ มีต้นทุนค่ารักษาพยาบาล (รวมค่าเสื่อมราคาและตัดจำหน่าย) จำนวน
1,286.53 ล้านบาท เพิ่มขึ้นจากปี 2557 จำนวน 79.27 ล้านบาท หรือเพิ่มขึ้นร้อยละ 6.57
ซึ่งเพิ่มขึ้นเป็นไปในทิศทางเดียวกับการเพิ่มขึ้นของรายได้ค่ารักษาพยาบาล ทั้งนี้ ต้นทุนที่ปรับตัวสูงขึ้น
เกิดจากการปรับตัวสูงขึ้นของต้นทุนยาและเวชภัณฑ์
ต้นทุนค่าธรรมเนียมบุคคลากรทางการแพทย์เพื่อรองรับศูนย์เฉพาะทาง
ต้นทุนบุคลาการในโรงพยาบาล
และค่าเสื่อมราคาเครื่องมือแพทย์และส่วนปรับปรุงอาคารอันเนื่องมาจากการลงทุนเพื่อเพิ่มประสิทธิภาพการรักษาพยาบาลและความทันสมัยของบริการทางการแพทย์

ค่าใช้จ่ายในการบริหาร

บริษัทฯมีค่าใช้จ่ายในการบริหารรวมจำนวน 171.84 ล้านบาท ซึ่งเพิ่มขึ้นจากปี 2557 จำนวน
3.94 ล้านบาท หรือเพิ่มขึ้นร้อยละ 2.35
เนื่องจากการเพิ่มขึ้นของเงินเดือนและสวัสดิการของพนักงาน และการปรับเงินเดือนประจำปี

ภาษีเงินได้

บริษัทฯ มีค่าใช้จ่ายภาษีเงินได้ จำนวน 51.26 ล้านบาท ซึ่งเพิ่มขึ้นจากปี 2557 จำนวน 6.70
ล้านบาท หรือเพิ่มขึ้นร้อยละ 15.03 เป็นผลจากกำไรสุทธิจากการดำเนินงานที่เพิ่มขึ้น
โดยอัตราภาษีเงินได้นิติบุคคลในปี 2558 และ 2557 อยู่ที่อัตราร้อยละ 20 เท่ากัน

กำไรเบ็ดเสร็จรวม

[]

บริษัทมีอัตราการเติบโตของรายได้รวมที่ดี คิดเป็นร้อยละ 7.36 และมีอัตราเติบโตของกำไรสุทธิ
คิดเป็นร้อยละ 15.54 เมื่อเทียบกับปี 2557 ดังเหตุผลที่ได้กล่าวมาข้างต้น ทั้งนี้บริษัทฯ
ยังคงยึดถือนโยบายเน้นมาตรฐานการรักษาที่มีคุณภาพในราคาที่ยุติธรรม

ฐานะการเงิน

ฐานะทางการเงินของบริษัท ณ วันที่ 31 กรกฏาคม 2558 แสดงได้ดังนี้

[]

รายละเอียดของสินทรัพย์สรุปได้ดังนี้

[]

ณ วันที่ 31 กรกฏาคม 2558 บริษัทฯมีเงินสดและรายการเทียบเท่าเงินสด จำนวน 87.30
ล้านบาท ประกอบด้วยเงินสด จำนวน 4.35 ล้านบาทและเงินฝากธนาคาร จำนวน 82.95
ล้านบาท

ณ วันที่ 31 กรกฏาคม 2558 บริษัทฯ มีเงินลงทุนชั่วคราวจำนวน 451.12 ล้านบาท เพิ่มขึ้นจากปี
2557จำนวน 250.16 ล้านบาท โดยบริษัทฯ
นำเงินสดรับที่เกิดจากการดำเนินงานไปลงทุนในเงินฝากประจำกับสถาบันการเงินและกองทุนเปิด

ณ วันที่ 31 กรกฏาคม 2558 บริษัทฯมีลูกหนี้การค้าและลูกหนี้อื่น จำนวน 98.20 ล้านบาท
โดยเพิ่มขึ้นจากปี 2557 จำนวน 9.75 ล้านบาท หรือเพิ่มขึ้นร้อยละ 11.02 ล้านบาท
โดยส่วนใหญ่เพิ่มขึ้นจากลูกหนี้การค้าสุทธิ ซึ่งสัมพันธ์กับยอดรายได้ที่เพิ่มสูงขึ้น

รายละเอียดของลูกหนี้การค้า ณ วันที่ 31 กรกฏาคม 2558 2557 และ 2556 แสดงได้ดังนี้

[]

เนื่องจากบริษัทฯ มีนโยบายการจัดเก็บหนี้ที่เข้มงวดมากขึ้น จำนวนวันในการเก็บหนี้ลดลงจาก 19
วัน เหลือ 18 วัน พิจารณาสัดส่วนของลูกหนี้การค้าแล้วพบว่าลูกหนี้กว่าร้อยละ 60.4
เป็นลูกหนี้ที่ยังไม่ครบกำหนดชำระ และมีลูกหนี้ที่ค้างชำระมากกว่า 12 เดือน เพียงร้อยละ 2.4
เท่านั้น ซึ่งลดลงจากปี 2557 ซึ่งมียอดลูกหนี้ที่มีอายุหนี้มากกว่า 12 เดือน ถึงร้อยละ 3.9
ทั้งนี้บริษัทฯ มีนโยบายตั้งสำรองค่าเผื่อหนี้สงสัยจะสูญ สำหรับลูกหนี้ที่คาดว่าจะเก็บเงินไม่ได้
โดยพิจารณาจากประสบการณ์เก็บเงินในอดีตและอายุหนี้ โดย ณ วันที่ 31 กรกฏาคม 2558
บริษัทฯบันทึกค่าเผื่อหนี้สงสัยจะสูญจำนวน 2.90 ล้านบาทแล้ว

ณ วันที่ 31 กรกฏาคม 2558 บริษัทฯ มีสินค้าคงเหลือจำนวน 29.73 ล้านบาท
แบ่งเป็นยาและเวชภัณฑ์จำนวน 26.28 ล้านบาท หรือคิดเป็นร้อยละ 88.39 และวัสดุอื่น ๆ จำนวน
3.45 ล้านบาท

ณ วันที่ 31 กรกฏาคม 2558 บริษัทฯ มีเงินฝากระยะยาวกับสถาบันการเงินจำนวน 155.60 ล้าน
ซึ่งได้รับอัตราดอกเบี้ยร้อยละ 3.30 ต่อปี

ณ วันที่ 31 กรกฏาคม 2558 บริษัทฯ มีอาคารและอุปกรณ์สุทธิ จำนวน 353.27 ล้านบาท
โดยบริษัทฯ มีการลงทุนในส่วนปรับปรุงอาคารและเครื่องมือทางการแพทย์อย่างต่อเนื่อง
เพื่อเพิ่มศักยภาพในการให้บริการ เพิ่มความสะดวกสบายของห้องพักผู้ป่วย
และรองรับโอกาสในการเติบโตในอนาคต โดยในปีบัญชี 2558 มีมูลค่าเงินลงทุนเป็นจำนวน 63.13
ล้านบาท ทั้งนี้ บริษัทฯมีค่าเสื่อมราคาในระหว่างปี จำนวน 85.20 ล้านบาท
เป็นผลให้มูลค่าสุทธิของอาคารและอุปกรณ์ลดลง

[]

อัตราผลตอบแทนของสินทรัพย์ถาวรและอัตราผลตอบแทนของสินทรัพย์ ปี 2558 เพิ่มขึ้นจากปี 2557
มาเป็น 56.68 และ 22.17
เนื่องจากมีการวิเคราะห์ความคุ้มค่าของโครงการก่อนลงทุนทำให้การลงทุนที่ผ่านมาให้ผลตอบแทนที่ดี

หนี้สิน

[]รายละเอียดของหนี้สิน ณ วันที่ 31 กรกฏาคม 2558 2557 และ 2556 สรุปได้ดังนี้

ณ วันที่ 31 กรกฏาคม 2558 บริษัทฯ มีเจ้าหนี้การค้าและเจ้าหนี้อื่นจำนวน 126.73 ล้านบาท
ลดลงจากปี 2557 จำนวน 6.17 ล้านบาท หรือลดลงร้อยละ 4.64
เนื่องจากในระหว่างงวดมีการทยอยจ่ายชำระค่าเจ้าหนี้
ค่าซื้ออุปกรณ์และงานก่อสร้างที่มีเกิดจากโครงการลงทุนในปี 2557

ณ วันที่ 31 กรกฏาคม 2558 บริษัทฯ มีค่าธรรมเนียมแพทย์ค้างจ่ายจำนวน 53.62 ล้านบาท
เพิ่มขึ้นจากปี 2557 จำนวน 1.73 ล้านบาท หรือเพิ่มขึ้นร้อยละ 3.34
ซึ่งเพิ่มขึ้นเป็นไปในทิศทางเดียวกับการเพิ่มขึ้นของรายได้ ค่ารักษาพยาบาล

ณ วันที่ 31 กรกฏาคม 2558 บริษัทฯ มีภาษีเงินได้ค้างจ่ายจำนวน 21.90 ล้านบาท เพิ่มขึ้นจากปี
2557 จำนวน 6.04 ล้านบาท หรือเพิ่มขึ้นร้อยละ 38.04
ซึ่งเพิ่มขึ้นเป็นไปในทิศทางเดียวกับกำไรสุทธิจากการดำเนินงานที่เพิ่มขึ้น
โดยอัตราภาษีเงินได้จากภาครัฐบาล สำหรับปี 2558 และ 2557 อยู่ในอัตราร้อยละ 20 เท่ากัน

ณ วันที่ 31 กรกฏาคม 2558 บริษัทฯ มีสำรองผลประโยชน์ระยะยาวของพนักงานจำนวน 40.14
ล้านบาท เพิ่มขึ้นจากปี 2557 จำนวน 6.22 ล้านบาท หรือเพิ่มขึ้นร้อยละ 18.34
เป็นการตั้งสำรองผลประโยชน์ระยะยาวของพนักงาน ตามมาตรฐานการบัญชีฉบับที่ 19
เรื่องผลประโยชน์ของพนักงาน

ส่วนของผู้ถือหุ้น

ส่วนของผู้ถือหุ้นของบริษัทฯ ณ วันที่ 31 กรกฏาคม 2558 2557 และ 2556 มีจำนวน 973.97
ล้านบาท จำนวน 875.03 ล้านบาท และจำนวน 803.92 ล้านบาท ตามลำดับ
ซึ่งเพิ่มขึ้นอย่างต่อเนื่องจากกำไรเบ็ดเสร็จที่เพิ่มสูงขึ้น สุทธิด้วยเงินปันผลจ่ายระหว่างปี

สภาพคล่อง

[]

บริษัทฯ มีเงินสดและรายการเทียบเท่าเงินสด ณ วันที่ 31 กรกฏาคม 2558 และ 2557 จำนวน
87.30 ล้านบาท และจำนวน 90.81 ล้านบาทตามลำดับ โดยในปี 2558
มีรายละเอียดการได้มาและการนำไปใช้ของกระแส เงินสด ดังนี้

-   บริษัทฯ มีเงินสดรับสุทธิจากกิจกรรมดำเนินงานจำนวน 279.61 ล้านบาท เพิ่มขึ้นจากปี 2557
    จำนวน 26.96 ล้านบาท

-   บริษัทฯ มีเงินสดใช้ไปจากกิจกรรมลงทุนจำนวน 175.12 ล้านบาท
    จากการลงทุนในเงินลงทุนชั่วคราวจำนวน 249.01 ล้านบาท เงินสดจ่ายซื้ออุปกรณ์
    เครืองมือแพทย์ และส่วนปรับปรุงพื้นที่โรงพยาบาล จำนวน 68.00 ล้านบาท

-   บริษัทฯ มีเงินสดใช้ไปในกิจกรรมจัดหาเงินจำนวน 108 ล้านบาท
    จากการจ่ายเงินปันผลประจำปี

บริษัทฯ มีสภาพคล่องทางการเงินในแต่ละปีดังนี้

[]

ณ วันที่ 31 กรกฏาคม 2558 และ 2557 บริษัทฯ มีอัตราส่วนสภาพคล่อง เท่ากับ 3.29 เท่า และ
2.06 เท่า ตามลำดับ ซึ่งเป็นอัตราส่วนที่ค่อนข้างสูง
แสดงถึงศักยภาพในการชำระภาระผูกพันได้เป็นอย่างดี

ณ วันที่ 31 กรกฏาคม 2558 และ 2557 บริษัทฯ มีระยะเวลาเก็บหนี้เฉลี่ย เท่ากับ 18 วัน และ
19 วัน ตามลำดับ ซึ่งเป็นอัตราส่วนที่ค่อนข้างน้อย แสดงถึงนโยบายการจัดเก็บหนี้ที่มีความเหมาะสม

ณ วันที่ 31 กรกฏาคม 2558 และ 2557 บริษัทฯ มีระยะเวลาขายสินค้าเฉลี่ย เท่ากับ 9 วัน และ
10 วัน ตามลำดับ ซึ่งแสดงให้เห็นถึงการบริหารสินค้าคงเหลือได้อย่างมีประสิทธิภาพ

ณ วันที่ 31 กรกฏาคม 2558 และ 2557 บริษัทฯ มีระยะเวลาจ่ายชำระหนี้ เท่ากับ 21 วัน
ซึ่งไม่เปลี่ยนแปลงจากงวดก่อน

โครงสร้างเงินทุน

บริษัทฯ มีโครงสร้างทางการเงินที่แข็งแกร่งจากอัตราส่วนหนี้สินต่อส่วนของผู้ถือหุ้น ณ วันที่ 31
กรกฏาคม 2558 และ 2557 อยู่ที่ 0.25 เท่า และ 0.27 เท่า อย่างไรก็ดี บริษัทฯ
ยังคงนโยบายจัดการและควบคุมโครงสร้างทางการเงินที่รัดกุม
โดยยังคงรักษาอัตราส่วนทางการเงินและสภาพคล่องในระดับที่เหมาะสม

ภาระผูกพันด้านหนี้สิน

[]ณ วันที่ 31 กรกฏาคม 2558 บริษัทฯ มีภาระผูกพันเกี่ยวกับสัญญาเช่าที่ดินกับสภากาชาดไทย
เพื่อสร้างอาคารโรงพยาบาล ซึ่งจะหมดสัญญาในปี 2561
ขณะนี้อยู่ระหว่างการเจรจาต่อสัญญาเช่าและภาระผูกผันเกี่ยวกับสัญญาบริการ
โดยภาระผูกผันของบริษัท แสดงได้ดังนี้

ปัจจัยที่มีผลต่อการดำเนินงานในอนาคต

ความต้องการการรักษาพยาบาลที่เพิ่มขึ้น

บริษัทมีความเชื่อมั่นว่า ธุรกิจโรงพยาบาลเอกชนจะสามารถเติบโตได้อย่างต่อเนื่อง
จากความต้องการ การรักษาพยาบาลทั้งในประเทศและต่างประเทศที่เพิ่มขึ้น
อันเป็นผลมาจากการเพิ่มขึ้นของรายได้ต่อหัว และการที่ประชาชนให้ความสำคัญกับการรักษาพยาบาล
และจำนวนประชากรผู้สูงอายุที่เพิ่มขึ้น อีกทั้งการเปิด AEC จะทำให้โรงพยาบาลฯ
มีจำนวนผู้ใช้บริการมากขึ้นเป็นลำดับ

ศักยภาพของทำเล ที่ตั้ง

ด้วยทำเลที่ตั้งของโรงพยาบาลที่อยู่ริมถนนบางนา-ตราด อยู่ใกล้แหล่งชุมชน และนิคมอุตสาหกรรม
ที่มีการขยายตัวอย่างต่อเนื่อง เป็นผลให้กลุ่มลูกค้าเพิ่มมากขึ้น
เนื่องจากลูกค้าส่วนใหญ่ของโรงพยาบาลเป็นกลุ่มระดับกลาง โรงพยาบาลจึงยึดมั่นในนโยบาย
ให้บริการการรักษาพยาบาลที่ดีที่สุด ในราคายุติธรรม และดูแลผู้ป่วยดุจญาติมิตร

การเพิ่มศักยภาพของศูนย์และคลินิกเฉพาะทาง

ปัจจุบัน โรคภัยต่าง ๆ มีความซับซ้อนมากขึ้น
และประชากรเองสามารถเข้าถึงข้อมูลทางการแพทย์มากขึ้น ดังนั้น
โรงพยาบาลจำเป็นต้องเพิ่มศักยภาพการรักษาพยาบาลโรคที่ซับซ้อน
โดยทีมแพทย์ที่มีความเชี่ยวชาญเฉพาะทาง และเครื่องมือทางการแพทย์ที่ทันสมัย
ประกอบกับบุคลลากรที่มีประสบการณ์และความพร้อมในการรองรับความต้องการการรักษาพยาบาลที่เพิ่มขึ้น
เห็นได้จากการเปิดคลินิกเฉพาะทางเพิ่มขึ้นในปี 2558 ได้แก่ คลินิกสมองและระบบประสาท
และนำเครื่องมือทางการแพทย์ที่ทันสมัยมาช่วยเพิ่มศักยภาพในการรักษาของศูนย์และคลินิกเฉพาะทางได้แก่
เครื่องตรวจวินิจฉัยโรคด้วยคลื่นแม่เหล็กไฟฟ้า MRI 3 Tesla
และเครื่องเอกซเรย์ตรวจสวนหัวใจและหลอดเลือด ชนิดสองระนาบ